Maatietopalvelu

Kyselyvastaus

**Asiakirjan tunnus:** KT763

**Päivämäärä**: 14.11.2023

**Julkisuus:** Julkinen

**Turkki / Kansalaisuuden saaneet Kiinan uiguurit Turkissa (kansalaisuuden saaminen, menettäminen, karkotukset)**

**Turkey / Chinese Uyghurs with Turkish citizenship in Turkey (receiving and losing citizenship, deportations)**

Kysymykset

1. Miten ja millaisilla ehdoilla Kiinan uiguurit saavat Turkin kansalaisuuden?  
2. Onko kansalaisuuden saaneita Kiinan uiguureja karkotettu Turkista Kiinaan (suoraan tai jonkin kolmannen maan kautta) tai luovutettu johonkin muuhun maahan?  
3. Miten kansalaisuuden voi menettää? Onko kansalaisuuden saaneilta uiguureilta otettu kansalaisuus pois ja mitä tästä seuraa?

Questions

1. In what conditions do Chinese Uyghurs receive Turkish citizenship?  
2. Have Chinese Uyghurs with Turkish citizenship been deported to China (either directly or via a third country) or extradited to another country?  
3. How does a person lose Turkish citizenship? Have naturalized Uyghurs lost their Turkish citizenship and what are its consequences?

*Kiinan uiguurien tilannetta Turkissa on käsitelty 6.4.2023 päivätyssä maatietopalvelun kyselyvastauksessa[[1]](#footnote-1). Tässä kyselyvastauksessa käsitellään sellaisia Kiinasta lähtöisin olevia uiguureita Turkissa, jotka ovat saaneet Turkin kansalaisuuden. Kyselyvastauksessa käsitellään Turkin kansalaisuuden saamista ja menettämistä uiguurien kohdalla ja uiguuritaustaisten kansalaisten karkottamista. Kyselyvastauksessa ei käsitellä uiguuritaustaisten Turkin kansalaisten asemaa Turkissa yleensä. Turkin kansalaisuuden myöntämistä käsitellään myös 18.6.2020 päivätyssä kyselyvastauksessa[[2]](#footnote-2) ja Turkin kansalaisuuden menettämistä käsitellään myös 30.1.2022 päivätyssä kyselyvastauksessa[[3]](#footnote-3).*

# Miten Kiinan uiguurit saavat Turkin kansalaisuuden, millaisilla ehdoilla?

Turkin kansalaisuuden myöntämistä yleensä (syntymässä sekä syntymän jälkeen) on käsitelty 18.6.2020 julkaistussa kyselyvastauksessa.[[4]](#footnote-4) Alla käsitellään kansalaistamista ja kansalaisuuden myöntämistä uiguureille.

Turkin kansalaisuudesta säädetään laissa nro 5901/2009.[[5]](#footnote-5)

Euroopan pakolais- ja ihmisoikeusjärjestöjen neuvottelukunnan ylläpitämän AIDA-tietokannan (Asylum Information Database) tiedon mukaan kansalaisuuslain perusteella Turkin kansalaisuutta voi hakea 1) tavallisessa menettelyssä yhtäjaksoisen viiden (5) vuoden laillisen maassa oleskelun jälkeen; 2) Turkin kansalaisen kanssa avioliitossa oleva henkilö (kolmen vuoden avioliiton jälkeen); 3) erityistilanteissa, jotka liittyvät yleensä henkilön kontribuutioon Turkin teollisella, tieteellisellä, taloudellisella, kulttuurisella, urheilullisella tai sosiaalisella kentällä. Erityistilanteisiin liittyen ei ole AIDAn mukaan säädetty ajallisista tai maassa oleskeluun liittyvistä vaatimuksista.[[6]](#footnote-6) AIDAn mainitsemin erityistilanteiden lisäksi kansalaisuuslain artiklassa 12 kohdassa 1 b (lisäys vuodelta 2016) säädetään, että erityismenettelyssä kansalaisuus voidaan myöntää ulkomaalaisille, jotka ovat saaneet oleskeluluvan ulkomaalaisia ja kansainvälistä suojelua koskevan lain (6458/2013) artiklan 31 perusteella, tai ulkomaalaisille ja heidän puolisoilleen ja alaikäisille lapsilleen, joilla on ”Turkoosi kortti”[[7]](#footnote-7). Kansalaisuuslain artiklan 12 mukaan kansalaisuus voidaan myöntää myös tilanteessa, jossa kansalaisuuden saaminen nähdään välttämättömänä (1 c), tai henkilöille, jotka hyväksytään ”maahanmuuttajiksi” (turk. *Göçmen*). (1 d).[[8]](#footnote-8)

Laissa säädetään (artikla 12, kohta 2 [lisäys vuodelta 2017]), että erityistilanteisiin liittyen kansalaisuus myönnetään presidentin päätöksellä ja että sellaisten henkilöiden hakemukset, jotka muodostavat uhan kansalliselle turvallisuudelle, hylätään.[[9]](#footnote-9)

Lisäksi AIDAn mukaan toukokuussa 2022 tehtyjen muutoksien perusteella kansalaisuuden voi hankkia 8–9 kuukaudessa pääomaa sijoittamalla tai kiinteistökauppojen kautta.[[10]](#footnote-10)

Kuten 6.4.2023 päivätyssä maatietovastauksessa esitetään, Turkin väestö- ja kansalaisuusviraston verkkosivuilla on listattu ehtoja ja asiakirjoja, joiden perusteella voi hakea Turkin kansalaisuutta erityismenettelyn perusteella. Kansalaisuuden hakemisen liitteenä henkilön on toimitettava seuraavat asiakirjat (perustuen Turkin lakiin nro 5901 artikla 12):

* Kansalaisuushakemuslomake.
* Lapsen hakemukseen on liitettävä huoltajuuspäätös sekä asiakirja, joka todistaa toisen vanhemman hyväksynnän hakemukselle. Näiden asiakirjojen on oltava notaarilla tai ulkomailla edustuston oikeiksi todentamia. Asiakirjoista on toimitettava turkinkieliset käännökset.
* Passi tai vastaava asiakirja, joka osoittaa hakijan kansalaisuuden. Paperittoman hakijan on toimitettava notaarilla todennettu turkinkielinen käännös relevantista asiakirjasta.
* Kaksi valokopiota oleskeluluvasta.
* Syntymätodistus (Turkissa syntyneiden lapsien hakemusta varten on täytettävä erillinen lomake).
* Todistus siviilisäädystä. Jos henkilö on naimaton, hänen on toimitettava enintään kuusi (6) kuukautta vanha todistus naimattomuudesta. Naimisissa olevan hakijan on toimitettava avioliittotodistus ja korkeintaan kuusi (6) kuukautta vanha todistus siviilisäädystä. Eronneen henkilön on toimitettava erotodistus tai eropäätös ja korkeintaan kuusi (6) kuukautta vanha todistus siviilisäädystä. Lesken on toimitettava avioliittotodistus, puolison kuolintodistus ja korkeintaan kuusi (6) kuukautta vanha todistus siviilisäädystä.
* Naimisissa olevan hakijan on toimitettava siviilirekisteriote hänen puolisostaan ja lapsistaan.
* Kaksi (2) kopiota biometrisestä 50x50 mm kokoisesta kuvasta.
* Kuitti hakemuksen käsittelyn palvelumaksun maksamisesta.
* E-Devlet-järjestelmästä saatava asuintodistus. Tämä ei ole pakollinen henkilöille, joilla ei ole oleskelulupaa.[[11]](#footnote-11)

Turkin valtion mediayhtiön Anadolu Ajansin 26.12.2021 julkaiseman artikkelin mukaan vuotta 2002 ennen 325 uiguuria oli saanut kansalaisuuden ja vuoden 2002 jälkeen 5 836 uiguuria oli saanut kansalaisuuden (yht. 6 161) ”erityiseen kansalaisuuteen” (*istisnai vatandaşlık*) liittyvän menettelyn perusteella.[[12]](#footnote-12) AIDA-tietokannan viittaamassa turkkilaisen Günebakış-verkkolehden artikkelissa esitetään, että Turkin kansalaisuusviraston elokuussa 2022 julkaisemien tilastojen mukaan 7 001 Kiinan uiguuria oli saanut Turkin kansalaisuuden.[[13]](#footnote-13) AIDA huomauttaa, ettei tietoa ole siitä, kuinka moni sai kansalaisuuden ns. normaalimenettelyllä ja kuinka moni erityismenettelyllä.[[14]](#footnote-14) Hürriyet Daily Newsin 9.5.2022 julkaiseman uutisen mukaan Turkin varasisäministerin mukaan 6 787 uiguuria oli saanut Turkin kansalaisuuden, ja 2 000 uiguurin kansalaisuusprosessi oli kesken. Uutisesta ei käy ilmi, millä ajanjaksolla kansalaisuudet oli myönnetty.[[15]](#footnote-15)

Amerikkalaisen VOA-verkkolehden maaliskuussa 2022 julkaisemassa artikkelissa kuvataan, että Turkki oli antanut kielteisistä päätöksistä uiguurien kansalaisuushakemuksiin vedoten ”kansalliseen turvallisuuteen” ja ”yleiseen järjestykseen”. Artikkelissa lisäksi mainitaan, että anonyyminä pysyttelevän kansalaisjärjestön mukaan kuitenkin noin 8 000 uiguuria oli saanut kansalaisuuden vuonna 2021.[[16]](#footnote-16) Kanadan maahanmuuttoviraston marraskuussa 2022 haastatteleman kahden lähteen mukaan Turkki myönsi tammi-elokuussa 2022 uiguureille noin 1000 kansalaisuutta. Toisen haastatellun tutkijan mukaan monet kansalaisuuden saaneista olivat hakeneet sitä useita vuosia aikaisemmin. Tutkija esittää, että monet ovat tulkinneet tätä nopeutettua käsittelyä vuoden 2023 vaalien kontekstissa liittyen hallitsevan AK-puolueen pyrkimyksiin saada ääniä uiguureilta.[[17]](#footnote-17)

Kuten 6.4.2023 päivätyssä maatietovastauksessa esitetään, Alankomaiden ulkoministeriön maaliskuussa 2021 julkaistua Turkki-raporttia varten haastatellun luottamuksellisen lähteen mukaan uiguurit voivat hakea kansalaisuutta tavallisen menettelyn tai erityismenettelyn perusteella, ja erityismenettelyn perusteella kansalaisuuden saaneiden tulee hyödyttää Turkin intressejä tai muita intressejä. Erityisen kansalaisuuden hakemus esitetään sisäministeriön toimesta ministerineuvostolle tai presidentille. Toisen raportin lähteen mukaan uiguurien tavallisen menettelyn perusteella jätettyjä kansalaisuushakemuksia ei hyväksytä yhtä usein kuin ennen, ja myös erityismenettelyn perusteella kansalaisuuden hakemisesta oli tullut ongelmallista.[[18]](#footnote-18)

Useammassa lähteessä viime vuosilta kuvataan, kuinka Turkki on antanut kielteisiä päätöksiä uiguurien kansalaisuushakemuksiin vedoten ”kansalliseen turvallisuuteen” ja ”yleiseen järjestykseen”.[[19]](#footnote-19)

Alankomaiden ulkoministeriön joulukuussa 2022 julkaistussa Kiina-raportissa käsitellään myös uiguuridiasporan tilannetta Turkissa. Raportissa esitetään, että uiguurit voivat hakea kansalaisuutta erityismenettelyn kautta, koska heillä on ”etnis-kielellinen” sukulaisuussuhde turkkilaisiin. Raportin mukaan erityismenettely on tavalliseen menettelyyn verrattuna nopeutettu.[[20]](#footnote-20) Kahden raporttia varten haastatellun lähteen mukaan uiguurit voivat menettää oleskeluluvan, mikäli he ovat näkyvästi poliittisesti aktiivisia uiguuriasioissa. Tällaisissa tilanteissa on lähteiden mukaan riski, että kiinalaiset diplomaatit Turkissa vaativat Turkin viranomaisia perumaan uiguuriaktivistien oleskelulupia. Lisäksi toisen lähteen mukaan hänellä oli tiedossa noin 80 mielenosoitukseen Kiinan suurlähetystön edessä osallistunutta uiguuria, joiden pysyvä oleskelulupa oli peruttu tai joiden kansalaisuushakemusta ei ollut käsitelty tai sen käsittely oli keskeytetty.[[21]](#footnote-21) Raportissa viitataan lisäksi Krimin tataareihin keskittyvään QHA-verkkomediaan, jonka helmikuussa 2022 julkaistussa artikkelissa esitetään, että jopa tuhansien uiguureiden kansalaisuushakemukset Turkissa oli hylätty tai ne olivat ilman päätöstä.[[22]](#footnote-22)

Norjan maatietopalvelun Landinfon joulukuussa 2021 julkaisemaa raporttia varten haastatellun uiguurijärjestön arvion mukaan Turkissa jopa 40 000 uiguurilla olisi kansalaisuus. Saman lähteen arvion mukaan Turkissa olisi uiguureja 70 000,[[23]](#footnote-23) kun muiden Landinfon viittaamien eri lähteiden arvioiden mukaan Turkissa olisi uiguureja 10 000, 35 000 tai 45 000–50 000.[[24]](#footnote-24) Verkkomedia BuzzFeedin artikkelissa maaliskuulta 2019 esitetään, että Turkissa olevien uiguurien yhteisöjen johtajien mukaan Turkin uiguuridiasporan koko on 20 000 ja 50 000 välillä.[[25]](#footnote-25) Alankomaiden ulkoministeriön joulukuussa 2022 julkaistussa Kiina-raportissa viitatun luottamuksellisen lähteen mukaan noin 20 000 uiguurilla olisi Turkin kansalaisuus.[[26]](#footnote-26)

# Onko kansalaisuuden saaneita Kiinan uiguureja karkotettu Turkista Kiinaan (suoraan tai jonkin kolmannen maan kautta) tai luovutettu johonkin muuhun maahan?

Käytettävissä olevissa lähteissä ei löydetty tietoa tapauksista, joissa Turkin kansalaisuuden saaneita uiguureja olisi karkotettu tai luovutettu Kiinaan. 6.4.2023 päivätyssä kyselyvastauksessa on käsitelty tarkemmin uiguurien karkotuksia yleensä sekä Turkin ja Kiinan vuonna 2017 solmimaa luovutussopimusta.[[27]](#footnote-27)

Kahden maatietopalvelun lokakuussa 2023 haastatteleman asiantuntijalähteen mukaan heidän tietoonsa ei ole tullut tapauksia, joissa uiguuritaustaisia Turkin kansalaisia olisi karkotettu Kiinaan.[[28]](#footnote-28) Maatietopalvelun haastatteleman turkkilaisen HDP-puolueen[[29]](#footnote-29) (*Halkların Demokratik Partisi*, Kansojen demokraattinen puolue) parlamentaarikon Ömer Faruk Gergerlioğlun[[30]](#footnote-30) mukaan hänellä ei ollut tietoa tapauksista, joissa uiguureita, joilla oli Turkin kansalaisuus, olisi karkotettu Kiinaan. Hän oli tietoinen viidestä tapauksesta, joissa uiguuritaustainen henkilö oli karkotettu Turkista, mutta heillä ei ollut Turkin kansalaisuutta, vaan he olivat turvapaikkaa Turkista hakeneita henkilöitä.[[31]](#footnote-31) Maatietopalvelun haastattelema kansainvälinen ihmisoikeusjärjestö Human Rights Watch ei ollut tietoinen tapauksista, joissa uiguuritaustainen Turkin kansalainen olisi karkotettu Kiinaan, ja järjestön mukaan se olisi kuullut asiasta, mikäli uiguuritaustaisten Turkin kansalaisten karkotuksia olisi tapahtunut. Human Rights Watchin mukaan järjestön tiedossa ei ollut tapauksia, joissa uiguuritaustainen henkilö olisi karkotettu suoraan Kiinaan, mutta järjestö mainitsi tapauksesta joitakin vuosia aiemmin, jossa uiguuritaustainen henkilö oli karkotettu Kazakstaniin ja sen jälkeen Kiinaan, mutta kyseessä ollut henkilö ei ollut Turkin kansalainen.[[32]](#footnote-32)

Alankomaiden ulkoministeriön joulukuussa 2022 julkaistussa Kiina-raportissa esitetään kahteen anonyymiin lähteeseen viitaten, että raportin tarkasteluajankohdan aikana (heinäkuu 2020–marraskuu 2022) ei ollut tietoa tapauksista, joissa uiguureja olisi karkotettu suoraan Kiinaan. Molempia lähteitä oli haastateltu heinäkuussa 2022.[[33]](#footnote-33)

Radio Free Asian 3.1.2023 julkaiseman artikkelin mukaan Turkin tuolloinen ulkoministeri Mevlüt Çavuşoğlu oli joulukuussa 2022 sanonut tiedotustilaisuudessa, että Kiina on tehnyt luovutuspyyntöjä henkilöistä, jotka ovat Turkin kansalaisia ja jotka asuvat pysyvästi Turkissa. Çavuşoğlu sanoi, ettei Turkki suostu näihin luovutuspyyntöihin. Artikkelissa esitetään, että turkkilaiset oppositiopoliitikot väittivät Çavuşoğlun ulostulon liittyvän tuleviin vaaleihin ennemmin kuin todelliseen huoleen uiguureista.[[34]](#footnote-34)

Yeniçağ-lehti uutisoi marraskuussa 2016, että Turkin viranomaiset pidättivät tunnetun uiguuriaktivisti Abdulkadir Yapcanin vuonna 2016 Kiinan pyydettyä Yapcanin luovutusta ”punaisella ilmoituksella”. Yapcanin esitetään olleen vangittuna 40 päivää, minkä jälkeen hänet siirrettiin Kırklarelin luovutuskeskukseen odottamaan luovutusta Kiinaan.[[35]](#footnote-35)

Yeniçağin uutisessa mainitaan, että Yapcanilla on Kiinan kansalaisuus ja että CHP-puolueen poliitikon lausunnon mukaan Yapcan oli asunut Turkissa 15 vuotta mutta ei saanut kansalaisuutta,[[36]](#footnote-36) mutta tutkija Abdürreşit Celil Karluk mainitsee artikkelissaan uiguuripakolaisista Turkissa, että Yapcan oli asunut Turkissa vuodesta 2001 lähtien ja hänellä oli myös Turkin kansalaisuus.[[37]](#footnote-37)

Yhdysvaltain ulkoministeriön vuotta 2019 käsittelevässä uskonnonvapausraportissa esitetään, että Yapcan oli mediatietojen perusteella vapautettu lähes kolmen vuoden vankeuden jälkeen, mutta oikeuden päätöksellä hänen liikkumistaan rajoitettiin. Euroopan ihmisoikeustuomioistuin oli vuonna 2016 antanut tuomion Yapcanin luovutusta vastaan.[[38]](#footnote-38) Raportissa ei mainita, että Yapcanilla olisi ollut Turkin kansalaisuus. Radio Free Asia uutisoi 9.4.2021, että oikeusistuin Istanbulissa oli hylännyt Kiinan vaatimuksen Yapcanin luovutuksesta.[[39]](#footnote-39)

**Turkin kansalaisuuden saaneet uiguurit Kiinassa**

Käytettävissä olevissa lähteissä on uutisointia tapauksista, joissa Turkin kansalaisuuden saaneita uiguureja on mm. pidätetty[[40]](#footnote-40) tai tuomittu[[41]](#footnote-41) tai kadonnut[[42]](#footnote-42) Kiinassa. Uutisten yhteydessä ei kuitenkaan mainita, että yksikään näistä Kiinassa oleskelleista uiguuritaustaisista Turkin kansalaisista olisi karkotettu tai luovutettu Kiinaan Turkista.

Verkkomedia BuzzFeed Newsin 27.3.2019 julkaistussa reportaasissa esitetään, että ainakin kuusi Turkin kansalaista (”ja mahdollisesti kymmeniä muita”) oli kadonnut Kiinan Xinjiangin alueella, mukaan lukien kaksi nuorta lasta. Artikkelin mukaan Turkin tai Kiinan hallinto ei ollut tunnustanut tapauksia.[[43]](#footnote-43)

Kadonneiden perheet uskoivat, että kadonneet oli lähetetty vankiloihin tai keskitysleireille tai lasten tapauksessa valtion ylläpitämiin orpokoteihin. Haastateltujen perheiden mukaan turkkilaiset viranomaiset eivät olleet antaneet heille juurikaan tietoa heidän sukulaistensa tilanteesta, eikä heillä ollut tietoa siitä, olivatko heidän kadonneet perheenjäsenet koskaan saaneet puhua turkkilaisille diplomaateille. Kellään kuudesta kadonneesta (Turkin kansalaisesta) ei ollut perheiden mukaan myös Kiinan kansalaisuutta. Mainitun kuuden kadonneen lisäksi BuzzFeedin mukaan kolme muuta perhettä oli kertonut heidän sukulaistensa (joilla oli Turkin kansalaisuus) kadonneen Xinjiangissa, mutta kieltäytyneet puhumasta enempää aiheen sensitiivisyyden vuoksi. Lisäksi kolme eri uiguuriyhteisön johtajaa Istanbulissa oli kertonut, että kymmeniä uiguureja, joilla on Turkin kansalaisuus, oli kadonnut Xinjiangissa, mutta Buzzfeed ei ollut pystynyt todentamaan näitä tapauksia.[[44]](#footnote-44)

Artikkelissa ei mainita, että Turkin kansalaisia olisi luovutettu tai karkotettu Kiinaan, vaan tapauskuvauksissa Kiinassa kadonneet henkilöt olivat matkustaneet sinne esimerkiksi liiketoimintaan liittyvistä syistä. Artikkelissa on esimerkiksi haastateltu uiguuritaustaista liikemiestä, joka oli saanut Turkin kansalaisuuden vuonna 2011 ja tuolloin luopunut Kiinan kansalaisuudestaan. Hän oli vuonna 2017 ollessaan Kiinassa liikematkalla tullut kiinalaisten maahanmuuttoviranomaisten kuulustelemaksi ja poliisin pidättämäksi. Poliisi vei hänet läntisessä Kiinassa sijaitsevaan Ghuljan kaupunkiin, jossa häntä pidettiin 38 päivää, minä aikana häntä kuulusteltiin, pidettiin nälässä, pahoinpideltiin ja häntä estettiin nukkumasta. Lopulta hänet karkotettiin takaisin Istanbuliin. Liikemieheltä oli evätty mahdollisuus puhua turkkilaisille diplomaateille eikä hänelle kerrottu mistään syytteistä häntä vastaan.[[45]](#footnote-45)

NPR:n 13.2.2020 julkaistussa artikkelissa kuvataan, kuinka artikkelia varten haastatellun Istanbulissa toimivan uiguuriaktivistilla (”Cengiz”) oli paksu nivaska kuvia Kiinassa kadonneista uiguureista, joista osalla oli Turkin kansalaisuus.[[46]](#footnote-46) Artikkelissa ei mainita tarkemmin, miten Turkin kansalaiset olivat päätyneet Kiinaan.

Radio Free Asian 15.4.2021 julkaisemassa artikkelissa esitetään, että Kiinan Xinjiangin alueen viranomaiset olivat ylläpitäneet uiguuritaustaisen Turkin kansalaisen ”terroristisesta toiminnasta” tuomitun (aiemmin kumotun) 15-vuoden rikostuomion ”salaisessa vankilaoikeudenkäynnissä”. Uutisen mukaan tuomittu oli muuttanut Turkkiin vuonna 1989, mutta palannut Xinjiangiin vuonna 2001 avatakseen vaatekaupan alueen pääkaupunkiin Urumqiin.[[47]](#footnote-47)

Amnesty International julkaisi maaliskuussa 2021 raportin Kiinan uiguurien haasteista perheenyhdistämisessä. Raporttia varten haastatellun Istanbulissa asuvan Omer Faruhin[[48]](#footnote-48) tapauksesta kerrotaan, kuinka vuonna 2016 Kiinan poliisi oli käskenyt ulkomailla työskentelevän Faruhin Kiinassa asuvien vaimon ja kahden vanhimman lapsen luovuttamaan heidän passinsa. Kahdella nuoremmalla lapsella ei ollut vielä matkustusdokumentteja. Vaimo ja vanhemmat lapset lähtivät Kiinasta ja jättivät nuoremmat lapset isovanhempien luo. Faruhilla ja hänen vaimollaan ei ollut enää yhteyttä lapsiin, ja lokakuussa 2017 he saivat kuulla, että isovanhemmat oli viety internointileirille. Amnestyn raportissa esitetään, että Faruh ja hänen perheensä, mukaan lukien kaikki lapset, olivat saaneet Turkin kansalaisuuden kesäkuussa 2020. Faruh oli yrittänyt saada turkkilaisten viranomaisten apua lasten tuomiseksi pois Kiinasta, ja Turkin suurlähetystö Pekingissä oli ilmoittanut aloittaneensa relevantit toimenpiteet lasten tuomiseksi elokuussa 2020. Amnestyn haastatteluun mennessä tilanne ei ollut muuttunut.[[49]](#footnote-49)

# Miten kansalaisuuden voi menettää? Onko kansalaisuuden saaneilta uiguureilta otettu kansalaisuus pois ja mitä tästä seuraa?

Käytettävissä olevissa lähteissä ei löydetty tietoa uiguureista, jotka olisivat menettäneet Turkin kansalaisuutensa.

Turkin kansalaisuuslain mukaan Turkin kansalaisuuden voi menettää tiettyjen vaatimusten täyttyessä omasta pyynnöstä (artikla 25) tai toimivaltaisen viranomaisen päätöksellä (artikla 29), mikäli a) henkilö työskentelee Turkin valtion intressejä vastaan toisen valtion hyväksi eikä vapaaehtoisesti luovu työstä Turkin viranomaisten vaatimuksista huolimatta, b) henkilö ilman ministerineuvoston lupaa työskentelee vapaaehtoisesti sellaisen valtion hyväksi, joka on sodassa Turkin kanssa tai c) henkilö ilman lupaa suorittaa asepalvelusta toisen valtion hyväksi. Lisäksi kansalaisuuslain mukaan Turkin kansalaisuuden myöntäminen voidaan mitätöidä (artikla 31) päätäntävaltaisen viranomaisen toimesta, mikäli henkilö on kansalaisuutta hakiessaan antanut väärää tietoa.[[50]](#footnote-50)

Turkin kansalaisuuslakia (laki 5901/2009) on muutettu kansalaisuuden menettämisen osalta poikkeustilan aikana säädetyssä asetuksessa nro 680 vuonna 2017.[[51]](#footnote-51) Institute on Statelessness and Inclusion raportoi, että vuoden 2016 vallankaappausyrityksen jälkeen säädetyissä poikkeustilalaeissa asetettiin menettelytapoja kansalaisuuden pois viemiseksi sellaisilta ulkomailla oleskelevilta Turkin kansalaisilta, joita olivat rikostutkinnan kohteena tietyistä rikoksista[[52]](#footnote-52), ja jotka eivät viranomaisen ilmoituksen jälkeen palaa maahan kolmen kuukauden kuluessa. Kansalaisuuden menettämisestä säädettiin asetuksessa nro 680.[[53]](#footnote-53) Kanadan maahanmuuttoviraston marraskuussa 2019 Gülen-liikettä koskevaa kyselyvastausta varten kontaktoiman kansainvälisen ihmisoikeusjärjestön Journalists and Writers Foundationin (JWF)[[54]](#footnote-54) puheenjohtajan mukaan asetuksella 680 Turkki kumosi sellaisten henkilöiden kansalaisuuden, jotka eivät vastanneet oikeuden pyyntöihin palata maahan kolmen kuukauden kuluessa. Lähteen mukaan Turkin hallinto oli julkaissut asetukseen perustuen kahdesti vaatimuksen ”kotiinpaluusta” koskien 130 henkilöä kesäkuussa 2017 ja koskien 99 henkilöä syyskuussa 2017.[[55]](#footnote-55)

Maatietopalvelun haastattelema Human Rights Watch mainitsee tapauksesta, jossa Turkin kansalaisuuden saanut syyrialainen menetti kansalaisuutensa. Human Rights Watchin mukaan viranomaisten päätös oli mielivaltainen eivätkä viranomaiset olleet kertoneet todellista syytä kansalaisuuden menettämiselle, mutta järjestö uskoi syyn liittyvän siihen, että syyrialainen oli (poliittisesti) aktiivinen (*outspoken*) sosiaalisessa mediassa. Kyseinen kansalaisuuden menettänyt henkilö oli hakenut päätöksen kumoamista korkeimmasta hallinto-oikeudesta. Käsittely oli vielä kesken.[[56]](#footnote-56)

## Lähteet

AA (Anadolu Ajansı) 21.12.2021. *Türkiye, 2002'den bu yana 95 bin 845 Ahıska, 5 bin 836 Uygur Türküne vatandaşlık verdi*. <https://www.aa.com.tr/tr/gundem/turkiye-2002den-bu-yana-95-bin-845-ahiska-5-bin-836-uygur-turkune-vatandaslik-verdi/2457726> (käyty 25.9.2023).

AIDA (Asylum Information Database) [päivitetty 14.7.2023]. *Naturalisation. Türkiye*. <https://asylumineurope.org/reports/country/turkiye/content-international-protection/status-and-residence/naturalisation/> (käyty 25.9.2023).

Amnesty International 19.3.2021. *China: Hearts and Lives Broken – The nightmare of Uyghur families separated by repression*. <https://www.amnesty.org/en/documents/asa17/3798/2021/en/> (käyty 29.9.2023).

Axios/ Basu, Zachary & Allen-Ebrahimian, Bethany 1.3.2022. *Turkey rejected Uyghur citizenship applications over "national security" risks*. <https://www.axios.com/2022/03/01/turkey-rejected-uyghur-citizenship> (käyty 29.9.2023).

BuzzFeed News/Rajagopalan & Yildiz 27.3.2019. *China Had Also Been Targeting Foreigners In Its Brutal Crackdown On Muslims*. <https://www.buzzfeednews.com/article/meghara/turkey-uighurs-china-muslim-internment-camps> (käyty 25.9.2023).

Euroopan komissio 8.11.2023. *Commission Staff Working Document. Türkiye 2023 Report.* <https://neighbourhood-enlargement.ec.europa.eu/system/files/2023-11/SWD_2023_696%20T%C3%BCrkiye%20report.pdf> (käyty 10.11.2023).

Günebakış 21.8.2022. *İşte yabancılara verilen vatandaşlık sayıları.* <https://www.gunebakis.com.tr/haber/12907981/iste-yabancilara-verilen-vatandaslik-sayilari> (käyty 25.9.2023).

Human Rights Watch 6.10.2023. Maatietopalvelun haastattelu.

Hürriyet Daily News 9.5.2022. *Turkey hosts total 4,082,693 asylum seekers: Deputy interior minister*. <https://www.hurriyetdailynews.com/turkey-hosts-total-4-082-693-asylum-seekers-deputy-interior-minister-173619> (käyty 13.11.2023).

İHD (*İnsan Hakları Derneği*) 12/2021. *Emergency Decree Laws and Their Impact on Human Rights in Turkey*. <https://ihd.org.tr/en/new-ihd-report-emergency-decree-laws-and-their-impact-on-human-rights-in-turkey/> (käyty 10.11.2023).

IRB (Immigration and Refugee Board of Canada)

23.11.2022. *TUR201258.E. Türkiye: Treatment of Uyghurs [Uighurs] and ethnic Chinese by society and the authorities (2020–November 2022)*. <https://irb-cisr.gc.ca/en/country-information/rir/Pages/index.aspx?doc=458731&pls=1> (käyty 29.9.2023).

6.1.2020. *TUR106389.E. Turkey: The Hizmet movement, also known as the Gülen movement, including situation and treatment of followers or perceived followers; how members of the Hizmet movement are identified, including how persons or organizations might be perceived as belonging to the movement (July 2018-December 2019)*. <https://irb-cisr.gc.ca/en/country-information/rir/Pages/index.aspx?doc=457985&pls=1> (käyty 29.9.2023).

ISI (Institute on Statelessness and Inclusion) 7/2017. *Arbitrary deprivation of nationality and denial of consular services to Turkish citizens*. <https://files.institutesi.org/policy-brief-Turkey-arbitrary-deprivation-of-nationality_2017.pdf> (käyty 29.9.2023).

JWF (Journalists and Writers Foundation) [päiväämätön]. “*Honorary President”*. <https://jwf.org/jwfs-honorary-president-fethullah-gulens-founding-speech/> (käyty 10.11.2023).

Karluk, Abdürreşit Celil 2018. *Uyghur Refugees Living in Turkey and Their Problems*. Exchange of Experiences for the Future: Japanese and Turkish Humanitarian Aid and Support. Toim. Dündar, A. Merthan. Ankara Üniversitesi Yayınları No: 617. Saatavilla: <https://dspace.ankara.edu.tr/xmlui/bitstream/handle/20.500.12575/68485/919.pdf?sequence=1#page=95> (käyty 28.9.2023).

Library of Congress

11.1.2017. *Turkey: Three New Decree-Laws Issued Under State of Emergency*. <https://www.loc.gov/item/global-legal-monitor/2017-01-11/turkey-three-new-decree-laws-issued-under-state-of-emergency/> (käyty 10.11.2023).

3.4.2017. *Turkey: Regulation on Turquoise Card System for Skilled Foreign Workforce*. <https://www.loc.gov/item/global-legal-monitor/2017-04-03/turkey-regulation-on-turquoise-card-system-for-skilled-foreign-workforce/> (käyty 10.11.2023).

Maahanmuuttovirasto/maatietopalvelu

6.4.2023. *Turkki /* *Kiinan uiguurit Turkissa (oleskelulupa, kansalaisuus, passit ja palautukset)*. Saatavilla Tellus-maatietoportaalissa.

30.1.2022. *Turkki / Turkin kansalaisuuden saaminen työn perusteella; Turkin kansalaisuuden menettäminen*. Saatavilla Tellus-maatietoportaalissa.

18.6.2020. Turkki / *Turkin kansalaisuuden saaminen, Turkin ja Syyrian kaksoiskansalaisuus, Syyrian kansalaisuuden periytyminen ja kansalaisuudesta luopuminen*. Saatavilla Tellus-maatietoportaalissa.

Ministerie van Buitenlandse Zaken

12/2022. *Algemeen ambtsbericht China van december 2022*. <https://www.rijksoverheid.nl/binaries/rijksoverheid/documenten/ambtsberichten/2022/12/09/algemeen-ambtsbericht-china/Algemeen+ambtsbericht+China+van+december+2022.pdf> (käyty 10.11.2023).

3/2021. *General Country of Origin Information Report Turkey*. Saatavilla osoitteesta: <https://www.ecoi.net/en/file/local/2053326/vertaling-aab-turkije.pdf> (käyty 28.9.2023).

NPR/Kakissis, Joanna 13.3.2020. *'I Thought It Would Be Safe': Uighurs In Turkey Now Fear China's Long Arm*. <https://www.npr.org/2020/03/13/800118582/i-thought-it-would-be-safe-uighurs-in-turkey-now-fear-china-s-long-arm> (käyty 28.9.2023).

QHA 10.2.2022. *Türkiye'deki Doğu Türkistanlıların vatandaşlık mücadelesi: Başvurular neden reddediliyor?* <https://www.qha.com.tr/haber-arsivi/turkiye-deki-dogu-turkistanlilarin-vatandaslik-mucadelesi-basvurular-neden-reddediliyor-373292> (käyty 13.11.2023).

Radio Free Asia 9.4.2021. *Turkish Court Rejects China's Request to Extradite Uyghur Religious Teacher*. <https://www.rfa.org/english/news/uyghur/turkey-dismiss-04092021192932.html> (käyty 13.11.2023).

Radio Free Asia 15.4.2021. *Xinjiang Authorities Uphold Jail Term For Uyghur Turkish National in Secret Prison Retrial*. <https://www.rfa.org/english/news/uyghur/retrial-04152021160420.html> (käyty 28.9.2023).

Radio Free Asia/Tarim, Erkin 3.1.2023. *Turkey won’t extradite Uyghurs to China, foreign minister says*. <https://www.rfa.org/english/news/uyghur/mevlut-cavusoglu-01032023173927.html> (käyty 29.9.2023).

Turkin kansalaisuuslaki 5901/2009. Türk Vatandaşlığı Kanunu. <https://www.mevzuat.gov.tr/MevzuatMetin/1.5.5901.pdf> . Epävirallinen englanninkielinen käännös: <https://www.refworld.org/docid/4496b0604.html> (käyty 10.11.2023).

Turkin väestö- ja kansalaisuusvirasto [päiväämätön]. *5901 Sayili Türk Kanunun 12. Maddesi Uyarinca İstisnai Olarak Türk Vatandaşliğina Müracaat Edecek Başvuru Sahibinin İbraz Etmesi Gereken Belgeler.* <https://view.officeapps.live.com/op/view.aspx?src=https%3A%2F%2Fnvi.gov.tr%2Fkurumlar%2Fnvi.gov.tr%2FIcSite%2Fistanbul%2FBelgeler.docx&wdOrigin=BROWSELINK> (Käyty: 29.3.2023).

UHRP (Uyghur Human Rights Project) 1.2.2023. “*On the Fringe of Society” Humanitarian Needs of the At-Risk Uyghur Diaspora*. <https://uhrp.org/wp-content/uploads/2023/02/UHRP-Humanitarian-Needs-Report_2023-02-01.pdf.pdf> (käyty 29.9.2023).

USDOS (United States Department of State) 2020. *Turkey 2019 International Religious Freedom Report*. <https://www.state.gov/wp-content/uploads/2020/05/TURKEY-2019-INTERNATIONAL-RELIGIOUS-FREEDOM-REPORT.pdf> (käyty 28.9.2023).

VOA (Voice of America)/Kashgarian, Asim 16.3.2022. *Turkey Turns Down Citizenship for Some Uyghurs.* <https://www.voanews.com/a/turkey-turns-down-citizenship-for-some-uyghurs/6488401.html> (käyty 29.9.2023).

Yeniçağ 24.11.2016. *Çin’e Şanghay jesti: 'Abdülkadir Yapçan'*. <https://www.yenicaggazetesi.com.tr/cine-sanghay-jesti-abdulkadir-yapcan-151325h.htm> (käyty 28.9.2023).

Ömer Faruk Gergerlioğlu 3.10.2023. Maatietopalvelun haastattelu.

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maahanmuuttovirasto/maatietopalvelu 6.4.2023 [↑](#footnote-ref-1)
2. Maahanmuuttovirasto/maatietopalvelu 18.6.2020. [↑](#footnote-ref-2)
3. Maahanmuuttovirasto/maatietopalvelu 30.1.2022. [↑](#footnote-ref-3)
4. Maahanmuuttovirasto/maatietopalvelu 18.6.2020. Vastauksessa käsitellään kansalaisuuslakia tarkemmin esim. avioliittoon tai tavalliseen kansalaisuuden hakemismenettelyyn liittyen. [↑](#footnote-ref-4)
5. AIDA [päivitetty 14.7.2023]; Turkin kansalaisuuslaki 5901/2009. Turkin kansalaisuuslakia (laki 5901/2009) on muutettu kansalaisuuden myöntämisen osalta ainakin vuonna 2016 ja poikkeustilan aikana säädetyssä asetuksessa nro 680 vuonna 2017. Heinäkuun 2016 vallankaappausyrityksen jälkeen Turkissa asetettiin poikkeustila, jota jatkettiin seitsemän kertaa. Poikkeustila lakkautettiin lopulta 18.7.2018. İHD 12/2021, s. 1. [↑](#footnote-ref-5)
6. AIDA [päivitetty 14.7.2023]. [↑](#footnote-ref-6)
7. Oleskelu-, ja työlupa, joka voidaan myöntää pisteytyksen perusteella mm. korkeasti koulutetuille työntekijöille ja eri aloilla menestyneille henkilöille. Library of Congress 3.4.2017. [↑](#footnote-ref-7)
8. Turkin kansalaisuuslaki 5901/2009. [↑](#footnote-ref-8)
9. Turkin kansalaisuuslaki 5901/2009. [↑](#footnote-ref-9)
10. AIDA [päivitetty 14.7.2023]. [↑](#footnote-ref-10)
11. Turkin väestö- ja kansalaisuusvirasto [päiväämätön]. [↑](#footnote-ref-11)
12. AA 26.12.2021. [↑](#footnote-ref-12)
13. Günebakış 21.8.2022. Ks. myös AIDA [päivitetty 14.7.2023]. [↑](#footnote-ref-13)
14. AIDA [päivitetty 14.7.2023]. [↑](#footnote-ref-14)
15. Hürriyet Daily News 9.5.2022. [↑](#footnote-ref-15)
16. VOA/Kahgarian 16.3.2022. [↑](#footnote-ref-16)
17. IRB 23.11.2022. [↑](#footnote-ref-17)
18. Ministerie van Buitenlandse Zaken 3/2021, s. 68. [↑](#footnote-ref-18)
19. Ks. esim. VOA/Kahgarian 16.3.2022; Axios/Basu & Allen-Ebrahimian 1.3.2022; UHRP 1.2.2023, s. 24. Ks. tarkemmin maatietopalvelun 6.4.2023 päivätty kyselyvastaus. [↑](#footnote-ref-19)
20. Ministerie van Buitenlandse Zaken 12/2022, s. 90. [↑](#footnote-ref-20)
21. Ministerie van Buitenlandse Zaken 12/2022, s. 91. [↑](#footnote-ref-21)
22. QHA 10.2.2022. [↑](#footnote-ref-22)
23. Landinfo 9.12.2021, s. 8. [↑](#footnote-ref-23)
24. Landinfo 9.12.2021, s. 8. [↑](#footnote-ref-24)
25. BuzzFeed News/Rajagopalan & Yildiz 27.3.2019. [↑](#footnote-ref-25)
26. Ministerie van Buitenlandse Zaken 12/2022, s. 90. [↑](#footnote-ref-26)
27. Maahanmuuttovirasto/maatietopalvelu 6.4.2023. [↑](#footnote-ref-27)
28. Ömer Faruk Gergerlioğlu 3.10.2023; Human Rights Watch 6.10.2023. [↑](#footnote-ref-28)
29. Kurdimyönteinen oppositiopuolue, jonka lakkauttamista syyttäjä on vaatinut ja jonka useita jäseniä ja johtohenkilöitä on vangittu. Euroopan ihmisoikeustuomioistuin on mm. pitänyt puolueen entisten kansanedustajien pidätyksiä poliittisesti motivoituneina ja Euroopan ihmisoikeussopimusta rikkovina ja antanut päätöksen puolueen vangitun puheenjohtajan Selahattin Demirtaşin vapauttamisen puolesta. Euroopan komissio 8.11.2023, s. 19. [↑](#footnote-ref-29)
30. Ömer Faruk Gergerlioğlu on turkkilainen oppositiopoliitikko ja ihmisoikeusaktivisti, ja hän on aiemmin toiminut turkkilaisen ihmisoikeusjärjestö Mazlumderin puheenjohtajana. Ks. esim. [OMCT 22.4.2021](https://www.omct.org/en/resources/urgent-interventions/turkey-arbitrary-detention-of-%C3%B6mer-faruk-gergerlio%C4%9Flu). Hän on seurannut työssään myös Turkissa oleskelevien uiguurien ihmisoikeustilannetta. [↑](#footnote-ref-30)
31. Ömer Faruk Gergerlioğlu 3.10.2023. [↑](#footnote-ref-31)
32. Human Rights Watch 6.10.2023. [↑](#footnote-ref-32)
33. Ministerie van Buitenlandse Zaken 12/2022, s. 91. [↑](#footnote-ref-33)
34. Radio Free Asia/Tarim 3.1.2023. [↑](#footnote-ref-34)
35. Yeniçağ 24.11.2016. [↑](#footnote-ref-35)
36. Yeniçağ 24.11.2016. [↑](#footnote-ref-36)
37. Karluk 2018, s. 92. [↑](#footnote-ref-37)
38. USDOS 2020, s. 11–12. [↑](#footnote-ref-38)
39. Radio Free Asia 9.4.2021. [↑](#footnote-ref-39)
40. BuzzFeed News/Rajagopalan & Yildiz 27.3.2019. [↑](#footnote-ref-40)
41. Radio Free Asia 15.4.2015. [↑](#footnote-ref-41)
42. BuzzFeed News/Rajagopalan & Yildiz 27.3.2019; NPR/Kakissis 13.3.2020. [↑](#footnote-ref-42)
43. BuzzFeed News/Rajagopalan & Yildiz 27.3.2019. [↑](#footnote-ref-43)
44. BuzzFeed News/Rajagopalan & Yildiz 27.3.2019. [↑](#footnote-ref-44)
45. BuzzFeed News/Rajagopalan & Yildiz 27.3.2019. [↑](#footnote-ref-45)
46. NPR/Kakissis 13.3.2020. [↑](#footnote-ref-46)
47. Radio Free Asia 15.4.2021. [↑](#footnote-ref-47)
48. Ks. myös 6.4.2023 päivätty kyselyvastaus. [↑](#footnote-ref-48)
49. Amnesty International 19.3.2021, s. 6. [↑](#footnote-ref-49)
50. Turkin kansalaisuuslaki 5901/2009. [↑](#footnote-ref-50)
51. Library of Congress 11.1.2017; ISI 7/2017, s. 3. [↑](#footnote-ref-51)
52. Rikoslain kohdat 302 ja 309–315 koskien loukkauksia ”kansallista turvallisuutta” ja ”perustuslaillista järjestystä ja perustuslaillisen järjestyksen toimimista” vastaan. ISI 7/2017, s. 3. [↑](#footnote-ref-52)
53. ISI 7/2017, s. 3. [↑](#footnote-ref-53)
54. JWF on kytköksissä Gülen-liikkeeseen. Fethullah Gülen on järjestön kunniapuheenjohtaja. Ks. esim. JWF [päiväämätön]. Lähteestä ei käy ilmi, olivatko Turkkiin takaisin kutsutut henkilöt menettäneet kansalaisuutensa. [↑](#footnote-ref-54)
55. IRB 6.1.2020. [↑](#footnote-ref-55)
56. Human Rights Watch 6.10.2023. [↑](#footnote-ref-56)